Une crisi di guvier inte Comunitât Forâl de Navare leade ae modifiche de leç su la lenghe basche. Al è ce che a menacin i rapresentants de UPN (Unión del Pueblo Navarro), il partît di maiorance relative, daspò che i aleâts di guvier de CDN (Convergencia de Demócratas de Navarra) a àn mostrât di jessi disponibii a modificâ la leç. La balfuerie e je nassude de propueste fate indenant di IU (Izquierda Unida) di cjapâ dentri inte aree miste – là che a son previodudis des misuris minimis di tutele de lenghe basche – nûf comuns che in dì di vuê a son te zone cence nissune tutele. Daûr di cheste propueste e je une inchieste sociolinguistiche fate propit dal guvier de Navare là che la popolazion di chescj comuns e domande di jessi cjapade dentri te aree miste. La CDN e à mostrât di jessi disponibile a cheste modifiche, ma la UPN e à fat savê che se no cambiarà la sô linie e vierzarà une crisi di guvier. Il compuartament dal partît di maiorance relative al à cjatât la condane di dutis lis oposizions che lu acusin di doprâ la cuestion de lenghe tant che scuse par cuvierzi altris finalitâts.
Font: Gara, 25/09/09
fur_Latn oci_Latn